กฎกระทรวงกฎกระทรวงกำหนดมาตรฐานในการบริหารและการจัดการด้านความปลอดภัยอาชีวอนามัย และสภาพแวดล้อมในการทำงานเกี่ยวกับงานประดาน้ำพ.ศ. ๒๕๔๘ อาศัยอำนาจตามความในมาตรา ๖ และมาตรา ๑๐๓ แห่งพระราชบัญญัติคุ้มครองแรงงานพ.ศ. ๒๕๔๑ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล ซึ่งมาตรา ๒๙ ประกอบกับมาตรา ๓๑ มาตรา ๓๕ มาตรา ๔๘ และมาตรา ๕๐ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมายรัฐมนตรีว่าการกระทรวงแรงงานออกกฎกระทรวงไว้ ดังต่อไปนี้ข้อ ๑ ในกฎกระทรวงนี้งานประดาน้ำ หมายความว่า งานที่ทำใต้น้ำโดยการดำน้ำนักประดาน้ำ หมายความว่า ลูกจ้างซึ่งเป็นผู้ชำนาญในการทำงานประดาน้ำหัวหน้านักประดาน้ำ หมายความว่า นักประดาน้ำที่ได้รับมอบหมายจากนายจ้างให้ทำหน้าที่วางแผนและควบคุมการทำงานประดาน้ำทั้งหมดพี่เลี้ยงนักประดาน้ำ หมายความว่า นักประดาน้ำที่ทำหน้าที่คอยดูแลช่วยเหลือนักประดาน้ำในการทำงานประดาน้ำนักประดาน้ำพร้อมดำ หมายความว่า นักประดาน้ำที่ทำหน้าที่เตรียมพร้อมจะลงไปช่วยเหลือนักประดาน้ำที่ทำงานประดาน้ำได้ทันทีเมื่อมีเหตุฉุกเฉินเกิดขึ้นผู้ควบคุมระบบการจ่ายอากาศและติดต่อสื่อสาร หมายความว่า นักประดาน้ำที่ทำหน้าที่ควบคุมดูแลระบบการจ่ายอากาศ และติดต่อสื่อสารกับนักประดาน้ำที่ทำงานประดาน้ำความกดดัน หมายความว่า ความกดดันของน้ำหรืออากาศที่มีผลต่อร่างกายของนักประดาน้ำต่อพื้นที่หนึ่งตารางหน่วยหมวด ๑งานประดาน้ำ ข้อ ๒กฎกระทรวงนี้ให้ใช้บังคับสำหรับงานประดาน้ำที่ทำในน้ำลึกตั้งแต่สิบฟุตแต่ไม่เกินสามร้อยฟุตข้อ ๓ นายจ้างจะให้ลูกจ้างทำงานประดาน้ำ ณ สถานที่ใด หรือเปลี่ยนสถานที่การทำงานประดาน้ำ ต้องแจ้งสถานที่นั้นให้อธิบดีหรือผู้ซึ่งอธิบดีมอบหมายทราบล่วงหน้าก่อนการทำงานไม่น้อยกว่าเจ็ดวันตามแบบที่อธิบดีประกาศกำหนดข้อ ๔นายจ้างต้องจัดให้ลูกจ้างที่ทำงานประดาน้ำได้รับการตรวจสุขภาพตามกำหนดระยะเวลาและจัดทำบัตรตรวจสุขภาพลูกจ้างไว้ ทั้งนี้ ตามหลักเกณฑ์ที่อธิบดีประกาศกำหนดข้อ ๕ ลูกจ้างซึ่งนายจ้างจะให้ทำงานประดาน้ำต้อง(๑) มีอายุไม่ต่ำกว่าสิบแปดปีบริบูรณ์(๒) มีสุขภาพสมบูรณ์ ร่างกายแข็งแรง และไม่เป็นโรคตามที่อธิบดีประกาศกำหนด(๓) มีความรู้ความสามารถและประสบการณ์ในงานประดาน้ำโดยต้องผ่านการทดสอบตามหลักสูตรที่อธิบดีประกาศกำหนดข้อ ๖ ลูกจ้างซึ่งนายจ้างให้ทำงานประดาน้ำต้องปฏิบัติหน้าที่ดังต่อไปนี้(๑) หัวหน้านักประดาน้ำ(ก) วางแผนการทำงานและควบคุมการดำน้ำ ตลอดจนการวางแผนการติดต่อสื่อสารระหว่างลูกจ้างผู้ทำงานใต้น้ำกับลูกจ้างผู้ทำงานบนผิวน้ำ(ข) วางแผนการป้องกันอันตรายอันอาจจะเกิดขึ้นจากงานประดาน้ำ(ค) ชี้แจงและมอบหมายหน้าที่ความรับผิดชอบของนักประดาน้ำ ลูกจ้างผู้ทำงานแต่ละคนตามแผนการทำงานแต่ละครั้ง ตลอดถึงวิธีการทำงานประดาน้ำ การป้องกันอันตรายอันอาจจะเกิดขึ้นจากงานประดาน้ำ และดูแลให้นักประดาน้ำทุกคนตรวจตราเครื่องมือ และอุปกรณ์การดำน้ำที่จะใช้ในการทำงานให้อยู่ในสภาพพร้อมที่จะทำงานประดาน้ำ(ง) ตรวจสอบความพร้อมของนักประดาน้ำ เครื่องมือและอุปกรณ์การดำน้ำก่อนทำงานประดาน้ำ และปริมาณอากาศในขวดอากาศดำน้ำก่อนและหลังการทำงานประดาน้ำ(จ) ควบคุมเวลาในการทำงานใต้น้ำ ตั้งแต่เวลาเริ่มดำน้ำ เวลาในการทำงานใต้น้ำ เวลาที่กลับขึ้นสู่ผิวน้ำ เวลาที่ต้องพักในระดับความลึกต่าง ๆ และเวลาพักก่อนลงไปทำงานใต้น้ำครั้งต่อไปรวมทั้งระยะเวลาการดำครั้งต่อไป(ฉ) อยู่สั่งการและควบคุมตลอดเวลาที่มีการทำงานประดาน้ำ(๒) พี่เลี้ยงนักประดาน้ำ(ก) ศึกษาและทำความเข้าใจแผนการทำงานที่ได้รับมอบหมายโดยตลอด(ข) ซักซ้อมและทำความเข้าใจในแผนการทำงาน แผนการติดต่อสื่อสาร และแผนการป้องกันอันตรายอันอาจจะเกิดขึ้นกับนักประดาน้ำ(ค) ตรวจสอบอุปกรณ์การดำน้ำ และช่วยแต่งชุดดำน้ำให้นักประดาน้ำและนักประดาน้ำพร้อมดำ(ง) บันทึกปริมาณอากาศที่อยู่ในขวดอากาศดำน้ำก่อนและหลังการดำน้ำ และรายงานการบันทึกเวลาให้หัวหน้านักประดาน้ำทราบทุกขั้นตอน(๓) นักประดาน้ำ(ก) ศึกษาและทำความเข้าใจแผนการทำงานที่ได้รับมอบหมายโดยตลอด(ข) ตรวจตราเครื่องมือและอุปกรณ์การดำน้ำให้อยู่ในสภาพพร้อมที่จะใช้ทำงานประดาน้ำ(ค) ปฏิบัติตามแผนการทำงาน กฎเกณฑ์การดำน้ำ และมาตรการความปลอดภัยในการดำน้ำโดยเคร่งครัด โดยเฉพาะอย่างยิ่งแผนการดำขึ้นโดยจะต้องพักในระดับความลึกต่าง ๆตามเวลาที่กำหนดไว้(๔) นักประดาน้ำพร้อมดำ(ก) เตรียมพร้อมดำน้ำเพื่อช่วยเหลือนักประดาน้ำตามคำสั่งของหัวหน้านักประดาน้ำ(ข) ตรวจสอบอุปกรณ์การดำน้ำให้อยู่ในสภาพพร้อมที่จะใช้ทำงานประดาน้ำ(๕) ผู้ควบคุมระบบการจ่ายอากาศและติดต่อสื่อสาร(ก) ตรวจสอบและควบคุมการจ่ายอากาศให้นักประดาน้ำตามความลึก(ข) ติดต่อสื่อสารระหว่างนักประดาน้ำกับหัวหน้านักประดาน้ำหมวด ๒การคุ้มครองความปลอดภัยในการดำน้ำ ข้อ ๗ ในการทำงานประดาน้ำนายจ้างต้องควบคุมให้ลูกจ้างปฏิบัติตามตารางมาตรฐานการดำน้ำและการลดความกดดัน ตลอดจนการพักเพื่อปรับสภาพร่างกายก่อนที่จะดำลงในครั้งต่อไปตามหลักเกณฑ์ที่อธิบดีประกาศกำหนดข้อ ๘ นายจ้างต้องจัดให้มีลูกจ้าง พยาบาลเวชศาสตร์ใต้น้ำ แพทย์เวชศาสตร์ใต้น้ำ และอุปกรณ์ที่เกี่ยวข้องกับการทำงานประดาน้ำตามที่กำหนดในตารางท้ายกฎกระทรวงนี้ข้อ ๙นายจ้างต้องจัดให้มีบริการการปฐมพยาบาลเบื้องต้น และออกซิเจนหนึ่งร้อยเปอร์เซ็นต์พร้อมหน้ากากช่วยหายใจ เพื่อช่วยเหลือนักประดาน้ำตลอดระยะเวลาที่มีการดำน้ำข้อ ๑๐ ลูกจ้างที่ทำงานประดาน้ำอาจปฏิเสธการดำน้ำในคราวใดก็ได้ หากเห็นว่าการดำน้ำคราวนั้นอาจก่อให้เกิดอันตรายต่อชีวิต ร่างกาย หรือสุขภาพอนามัยของตนข้อ ๑๑นายจ้างและหัวหน้านักประดาน้ำต้องสั่งให้ลูกจ้างหยุดหรือเลิกการดำน้ำในกรณีต่อไปนี้(๑) เมื่อพี่เลี้ยงนักประดาน้ำและนักประดาน้ำไม่สามารถติดต่อสื่อสารกันได้(๒) เมื่อนักประดาน้ำต้องใช้อากาศสำรองจากขวดอากาศ หรือขวดอากาศสำรอง(๓) เมื่อนายจ้างหรือหัวหน้านักประดาน้ำพิจารณาแล้วเห็นว่าการดำน้ำในพื้นที่บริเวณนั้นไม่ปลอดภัยหมวด ๓อุปกรณ์สำหรับงานประดาน้ำ ข้อ ๑๒ นายจ้างต้องจัดให้มีอุปกรณ์สำหรับการทำงานประดาน้ำดังต่อไปนี้(๑) เครื่องประดาน้ำประเภทขวดอากาศ (Scuba) ประกอบด้วยอุปกรณ์อย่างน้อย ดังต่อไปนี้(ก) ขวดอากาศ (Tank)(ข) เข็มขัดน้ำหนัก (Weight belt)(ค) เครื่องผ่อนกำลังดันอากาศ (Regulator)(ง) เครื่องวัดความลึก (Depth gauge)(จ) เครื่องวัดอากาศ (Pressure gauge)(ฉ) ชุดดำน้ำ (Diving suit)(ช) ชูชีพ (Life preserver orBuoyancy compensator)(ซ) เชือกช่วยชีวิต (Life line)(ฌ) ตีนกบ (Fins)(ญ) นาฬิกาดำน้ำ (Submersible wristwatch)(ฎ) มีดดำน้ำ (Dive knife)(ฏ) สายผ่อนอากาศสำรอง (Octopus)(ฐ) หน้ากาก (Mask)(๒) เครื่องประดาน้ำประเภทใช้อากาศจากผิวน้ำ (Surface supply) ประกอบด้วยอุปกรณ์อย่างน้อย ดังต่อไปนี้(ก) ขวดอากาศสำรอง (Emergency gassupply)(ข) เครื่องอัดอากาศ (Compressure)(ค) ชุดดำน้ำ (Diving suit)(ง) ชุดสายรัดตัว (Harness)(จ) ตะกั่วถ่วงหรือน้ำหนักถ่วง (Weight)(ฉ) ตีนกบหรือรองเท้า (Fins or Boots)(ช) ตู้ควบคุมระบบการจ่ายอากาศและติดต่อสื่อสาร (Control consoleassembly)(ซ) ถังพักอากาศ (Air bank)(ฌ) มีดดำน้ำ (Dive knife)(ญ) สายอากาศ สายโทรศัพท์ สายวัดความลึก และเชือกช่วยชีวิต (Umbilicals)(ฎ) หัวครอบดำน้ำหรือหน้ากากดำน้ำ (Helmet or Mask)อุปกรณ์สำหรับการทำงานประดาน้ำตามวรรคหนึ่งต้องได้มาตรฐานตามที่อธิบดีประกาศกำหนดข้อ ๑๓นายจ้างต้องบำรุงรักษาและตรวจสอบอุปกรณ์ที่ใช้ในการทำงานประดาน้ำตามที่กำหนดในคู่มือของผู้ผลิตอุปกรณ์แต่ละชนิดให้ไว้ ณ วันที่ ๘ มีนาคม พ.ศ. ๒๕๔๘อุไรวรรณ เทียนทองรัฐมนตรีว่าการกระทรวงแรงงาน[ดูข้อมูลจากภาพกฎหมาย]หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่สถานประกอบกิจการบางประเภทได้ให้ลูกจ้างทำงานใต้น้ำภายใต้สภาพแวดล้อมที่อาจก่อให้เกิดอันตรายต่อสุขภาพอนามัยของลูกจ้าง สมควรกำหนดให้มีการคุ้มครองลูกจ้างมิให้ได้รับอันตรายจากการทำงานดังกล่าว ประกอบกับมาตรา ๑๐๓แห่งพระราชบัญญัติคุ้มครองแรงงาน พ.ศ. ๒๕๔๑ ได้บัญญัติให้รัฐมนตรีว่าการกระทรวงแรงงานมีอำนาจออกกฎกระทรวงกำหนดมาตรฐานให้นายจ้างดำเนินการในการบริหารและการจัดการด้านความปลอดภัยอาชีวอนามัย และสภาพแวดล้อมในการทำงาน ดังนั้น เพื่อความปลอดภัยของลูกจ้างที่ทำงานเกี่ยวกับงานประดาน้ำ จึงจำเป็นต้องออกกฎกระทรวงนี้วชิระ/จัดทำ๑๐มิถุนายน ๒๕๔๘